Tervetuloa Paitsi-maahan! Täällä kaikkia sääntöjä noudatetaan tismalleen ja justiinsa, paitsi niitä, jotka koskevat sääntöjen määräämistä ja toimeenpanoa.

YK:n ihmisoikeuksien julistuksen mukaisesti kaikille maailman ihmisille on annettu järki ja omatunto paitsi Paitsi-maalaisille, joiden puolesta asiat päättäköön aina jokin komitea.

Paitsi-maa onkin poikkeus valtioiden joukossa, joka vahvistaa jokaisen säännön ja kumoaa jokaisen oikeuden. Paitsi-maassa ollaan näet tonninvarmoja, että hyväntahtoinen tarkoitus pyhittää keinot. Kun ollaan hyvinvoinnin asialla, voidaan sääntöjä kiertää ja yleismaailmalliset sopimukset unohtaa.

Paitsi-maassa on perustuslaillinen oikeus elinkeinoon, paitsi jos kyse on niin hyvästä bisneksestä, että valtiolle parasta on ylläpitää perusteetonta monopolia tai säädellä toimintaa niin rankasti, että vain paremmat kaverit voivat toimia alalla. Maahan saa tuoda EU-alueelta vapaasti tavaroita ja palveluita, paitsi jos valtio on tuonnin takia vaarassa menettää verotuloja tai paremmat kaverit myyntiä.

Kaikki ovat lain edessä tasavertaisia, paitsi ne joilla ei ole varaa ottaa riskiä vastapuolen oikeudenkäyntikuluista sekä homot. Oikeudessa jokaisen oletetaan olevan syytön siihen asti kunnes hänen syyllisyytensä on todistettu, paitsi silloin, kun kyse on vero-, tulli- tai Teosto-asiasta tai nettisivujen sensuroinnista.

Jokaisella on oikeus tehokkaaseen hyvitykseen tuomioistuimessa häneen kohdistuneista teoista, paitsi tuontiautoistaan liikaa veroja maksaneilla sekä tietysti rikoksen uhriksi joutuneilla ja heidän läheisillään. Ketään ei voi tuomita kahteen kertaan samasta teosta, paitsi että yes we can!

Jokaisella on uskonnon vapaus paitsi silloin, kun kyse on perinteistä. Silloin kaikkien on joko pakko laulaa tai olla laulamatta virsiä, sillä eihän nyt jokainen voi ihan henkilökohtaisesti päättää, mihin uskonmenoihin osallistuu! Mielipiteen vapaus on ehdoton, paitsi silloin, kun mielipiteellä on väärä kohde. Poliitikko saa esimerkiksi ehdottaa kaikkia keski-ikäisiä miehiä määrättäviksi katsastettaviksi kuten autot, mutta ehdotapa samaa nuorista naisista.

Paitsi-maan vasemmisto haluaa kerätä kansalaisilta kaikki asetta vähänkin muistuttavat esineet pois, paitsi silloin, kun heiltä itseltään kerätään aseet pois kesken mielenosoituksen. Oikeus kokoontua julkisilla paikoilla koskee kaikkia, paitsi nuorille voi ehdottaa tosissaan ulkonaliikkumiskieltoja, sillä mikä ei ole nuorille hyväksi niin oikeudet eivät ainakaan ole muuta kuin portti huumeisiin.

Yhdistymisvapaus turvaa, että jokainen voi halutessaan liittyä ammattiyhdistykseen, paitsi jos aikoo liittyä väärään liittoon tai pelkkään kassaan, jolloin rikkuri ansaitseekin satikutia ja joutua työpaikalla liiton väen eristämäksi. Ketään muutakaan ei saa pakottaa liittymään mihinkään yhdistykseen, paitsi tietysti opiskelijoita, ja opiskelijathan ovat yleensä nuoria, joten se on sillä selvä.

Eikä sekään, kun yhdistysten keskinäisistä sopimuksista tehdään yleissitovia tarkoita, että ketään olisi pakotettu liittymään mihinkään. Ihan vapaasti saa olla osallistumatta, paitsi että ei saa.

Kaikkien lasten, riippumatta siitä, ovatko he syntyneet avioliitossa tai sen ulkopuolella, tulee nauttia samaa yhteiskunnan suojaa, paitsi Perussuomalaisten mielestä ei tule. Jokaisella on yhtäläinen oikeus päästä maansa julkisiin toimiin, paitsi jos virka on sorvattu tarkoituksella poliittisesti erityispätevälle paremmalle kaverille.

Keltään ei saa mielivaltaisesti riistää kansalaisuutta eikä evätä oikeutta kansalaisuuden vaihtamiseen, paitsi rikkailta mursuviiksiltä, joiden muuttaessa tuommoisia tyhmiä kansainvälisiä perusoikeuksia kannattaakin vähän koetella. Jos joku silti lähtee, ei ainakaan takaisin ole tulemista, olkoon kyseessä mikä ihmisoikeus tahansa. Jokaisella on omaisuuden suoja, paitsi rikkaiden omaisuutta voi verottaa vielä ainakin pariin-kolmeen kertaan, sillä mikään ei toimi ahneutta vastaan kuten vasta-ahneus.

Älköön Paitsi-maassakaan mielivaltaisesti puututtako kenenkään yksityiselämään, paitsi silloin, kun kyse on autoilijoista, passinhakijoista, internetiin kirjoittelevista tai ihme pitkätukista, joiden naapurin mummo huutaa ”huumeet!”

Mitään YK:n ihmisoikeuksien yleismaailmallisessa julistuksessa ei saa tulkita niin, että valtio, ryhmä tai yksityinen henkilö voi sen perusteella katsoa oikeudekseen tehdä sellaista, mikä voisi hävittää julistuksessa määriteltyjä oikeuksia ja vapauksia, paitsi Paitsi-maassa, jossa leikitään vastakohtaleikkiä ihan joka viikko.